《文渊阁前芍药数本甚盛次韵二首 其一》
明代·王缜

晴云天外阁轻阴，紫禁沉沉路转深。嫩叶当阶翻翠幄，秾花向日露丹心。

玉盂异色偏承宠，金鼎调时不费寻。从此翰林添故事，倚栏终日伴闲吟。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。